Paul Thyness

Paul Thyness (1930–2016) var en norsk politiker (H). Han var stortingsrepresentant for Oslo fra 1965 til 1981.

Han var utdannet mag.art. i statsvitenskap fra Universitetet i Oslo. I studietiden var han styremedlem i Det Norske Studentersamfund, formann i Den Konservative Studenterforening, skribent i Minerva og redaksjonsassistent i Morgenbladet.

I 1956 ble Thyness ansatt som utredningsleder i Høyre og sekretær for partiets programkomité, ledet av John Lyng. Thyness og Lyng samarbeidet også nært som henholdsvis leder og sekretær for stortingsgruppen i første halvdel av 1960-årene. Ved Lyngs regjeringsdannelse høsten 1963 ble Thyness hans statssekretær. Thyness var innvalgt på Stortinget fra Oslo fra 1965 til 1981, og satt i forsvarskomiteen 1965–1973, utenriks- og konstitusjonskomiteen 1973–1977 og finanskomiteen 1977–1981.

Thyness viste et bredt internasjonalt engasjement som president i NATOs parlamentarikerforsamling 1978–1980, styreformann i NUPI 1972–1978 og 1988–1992 samt president i Nordmanns-Forbundet 1975–1980.

Etter tiden som stortingsrepresentant var Thyness assisterende administrator i FNs utviklingsprogram (UNDP) i New York til 1988, hvoretter han ble president i hjelpeorganisasjonene CARE Norge og CARE International. Han var også formann i Norges Banks representantskap 1992–1998.

Han var sønn av farmasøyt Sigvald Arnfinn Thyness og hustru Aslaug, født Andersen. Han giftet seg i 1956 med lærer Ellen Marie Smemo, datter av biskop Johannes Smemo. Sammen fikk de to barn: Therese Thyness Fagerhaug og høyesterettsdommer Erik Thyness.

 Referanser 

 Eksterne lenker 


Kategori:Stortingsrepresentanter fra Høyre
Kategori:Stortingsrepresentanter for Oslo
Kategori:Stortingsrepresentanter 1965–1969
Kategori:Stortingsrepresentanter 1969–1973
Kategori:Stortingsrepresentanter 1973–1977
Kategori:Stortingsrepresentanter 1977–1981
Kategori:Statssekretærer i Regjeringen Lyng
Kategori:Personer tilknyttet FN
Kategori:Journalister i Morgenbladet
Kategori:Norske statsvitere
Kategori:Alumni fra Universitetet i Oslo
Kategori:Personer fra Oslo